প্রাক্তন আরজেডি নেতা এবং ডন মহম্মদ শাহ্‌বুদ্দিন গত মাসেই মুক্তি পেয়েছেন বিহারের জেল থেকে। সমর্থকরা ছাড়াও তাঁর মুক্তিযাত্রায় পা মিলিয়েছিলেন বহু মানুষ। তাঁদের মধ্যে ছিলেন সিওয়ানের খুনি মহম্মদ কাইফও। স্থানীয় সাংবাদিক রাজদেও রাজনকে খুনের অভিযোগ রয়েছে তাঁর বিরুদ্ধে। ওই পদযাত্রায় বিহারের স্বাস্থ্যমন্ত্রী তেজপ্রতাপ যাদবকেও দেখা গিয়েছে কাইফের সঙ্গে। তাঁদের ছবি সোশ্যাল মিডিয়ায় আলোড়ন তৈরি করেছে ইতিমধ্যেই। তবে এবার তৈরি হল আরও অস্বস্তিকর পরিস্থিতি।

টুইটারে একজন ব্যক্তি ভুলবশত ক্রিকেটার মহম্মদ কাইফ-এর সঙ্গে গুলিয়ে ফেলেন খুনি মহম্মদ কাইফকে। ক্রিকেটার কাইফকে উল্লেখ করে তিনি লেখেন,‘মহম্মদ কাইফের থেকে এটা আশা করা যায় না কোনওভাবেই।’

তবে মহম্মদ কাইফ বুঝতে পারেন ভুলটা কোথায় ঘটেছে। পরিস্থিতি সামাল দেন অত্যন্ত স্বাভাবিকভাবেই। পাল্টা টুইট করে ওই ব্যক্তির উদ্দেশে তিনি লেখেন, ‘আমি সেই শ্যুটার নই, যা তুমি ভাবছ। আমি ক্রিকেটের সঙ্গে যুক্ত। একবার যাচাই করে নেওয়া উচিত ছিল’।